WASE 110
iOtioti ni Siga i Jisu ena Valenisoro
MACIU 23:25–24:2 MARIKA 12:41–13:2 LUKE 21:1-6
-
CUDRUVI IRA TALE NA ILIULIU NI LOTU O JISU
-
ENA VAKARUSAI NA VALENISORO
-
CAUTAKA NA YADA DRAVUDRAVUA E RUA NA ILAVO LAILAI SARA
E vakavotuya tiko ga o Jisu nodra veivakaisini na vunivola kei na Farisi ena nona iotioti ni siga ena valenisoro ni kacivi ira sara ga ena dauveivakaisini. Sa qai vakayagataka e dua na vosa vakatautauvata, e kaya: “Oni savata na dago ni bilo kei na veleti, ia na lomana e sinai ena kocokoco kei na viavialevu. Farisi mataboko! Savata mada e liu na loma ni bilo kei na veleti, sa na qai rawa ni savasava tale ga na dagona.” (Maciu 23:25, 26) Era muria vakamatailalai na Farisi na lawa e vauca na nodra savasava vakayago kei na kedra irairai e sau, ia era vakawalena na lomadra ra qai sega ni vakasavasavataka.
E laurai tale ga nodra veivakaisini ena nodra tara qai ukutaka na nodra ibulubulu na parofita. Ia e kaya o Jisu nira “luvedra na labati ira na parofita.” (Maciu 23:31) E vakadinadinataki qori ena nodra sasaga mera vakamatei Jisu.—Joni 5:18; 7:1, 25.
E tukuna sara o Jisu na ka era na sotava na iliuliu ni lotu ke ra sega ni veivutuni: “O kemuni na gata, na kawa ni gata batigaga, oni na sega sara ga ni drovaka na itotogi mai Qiena!” (Maciu 23:33) Na Qiena e kena ibalebale “Buca o Inomi.” E dau vakayagataki na buca qori me kama kina na benu, qai vakatakarakarataka vinaka nodra rusa tawamudu na vunivola kei na Farisi era daucaka ca.
O ira na ‘parofita, ira na vuku, kei na qasenivuli’ e vakaibalebaletaki vei ratou na tisaipeli i Jisu. Cava eratou na sotava? E kaya o Jisu vei ira na iliuliu ni lotu: “Oni na vakamatea eso [noqu tisaipeli] qai vakota ena kau, eso tale oni na kuitataka ena nomuni valenilotu, oni na vakacacani ira tale ga ena koro kece, ena tarogi kina vei kemuni na nodra dra na yalododonu kece era vakamatei e vuravura, na nodra dra na yalododonu me tekivu vei Epeli me yacovi Sakaraia . . . o koya oni a labata.” E tomana: “Au tukuna vakadodonu vei kemuni, ena yaco na ka kece qo ina itabatamata qo.” (Maciu 23:34-36) A yaco dina qori ena 70 G.V. nira vakarusai Jerusalemi na mataivalu ni Roma ra qai mate kina e vica na drau na udolu na Jiu.
E rarawataka o Jisu na ka vakarerevaki ena yaco qori qai kaya: “Jerusalemi, Jerusalemi, na dau vakamatei ira na parofita, o vakaviriki ira tale ga era talai yani vei iko—sa vakavica noqu via kumuni ira na luvemu me vaka na tinanitoa ni ovici ira na luvena! Ia oni besetaka. Raica! Sa na biu tu vei kemuni na nomuni vale.” (Maciu 23:37, 38) Era na rairai veinanuyaka na vakarorogo se “vale” cava e cavuta o Jisu. Vakacava e vakaibalebaletaka tiko ina valenisoro totoka mai Jerusalemi, e nanumi ni taqomaka tu na Kalou?
E tomana o Jisu: “Au tukuna vei kemuni, oni na sega ni raici au tale me yacova ni oni kaya, ‘E kalougata o koya e lako mai ena yaca i Jiova!’” (Maciu 23:39) E cavuqaqataka tiko qori o Jisu na parofisai ena Same 118:26: “Sa kalougata o koya e lako mai ena yaca i Jiova, keimami vosa vakalougatataki kemuni mai na vale i Jiova.” Ena sega tale ni dua e lako yani ina valenisoro ena yaca i Jiova ena gauna sa na vakarusai kina.
E lako sara o Jisu ina yasa ni valenisoro e tu kina na kato mera biuta kina na lewenivanua nodra cau. E raica o Jisu nira biuta nodra cau na Jiu, o ira na vutuniyau era ‘biuta e levu na ilavo.’ Ni vakararai toka, e gole tale ga yani e dua na yada dravudravua qai biuta e “rua na ilavo lailai sara.” (Marika 12:41, 42) E kila o Jisu ni marautaka na Kalou na nona cau na yada.
E kacivi ratou na nona tisaipeli o Jisu qai kaya: “Au tukuna vakadodonu vei kemudou, vei ira kece na mai biu ilavo ena kato ni cau, e levu duadua na kena e biuta na yada dravudravua qo.” Sa qai vakamacalataka o Jisu na vuna: “Nira biuta na Marika 12:43, 44) E duidui sara vei ira na iliuliu ni lotu na yada qori, ena nona rai kei na ka e cakava!ivovo ni nodra ilavo, ia na yada qo e biuta na qavuna e toka vua, na ka sara ga me bula kina.” (
Na ika11 qo ni Naisani e iotioti ni gauna me butuka kina na valenisoro o Jisu. Ni sa biubiu tiko, e kaya vua e dua nona tisaipeli: “Qasenivuli, raica mada na veivatu totoka qo kei na veivale qo!” (Marika 13:1) Era tu ena lalaga ni valenisoro eso na vatu vakaitamera, qori e kaukaua qai dei kina na vale. E kurabuitaki gona na nona tukuna o Jisu: “O sa raica na vale lelevu qo? Era na sega ni veitaqataqai tale tiko va ya na vatu, era na talaraki kece.”—Marika 13:2.
Ni vakamacala oti ga o Jisu, e takosova na Buca o Kitironi kei ratou na nona yapositolo, ratou gole sara ina dua na yasa ni Ulunivanua ni Veiolive. Ni ratou tiko voli e keri, ratou tomani koya e va na yapositolo o Pita, Adriu Jemesa, kei Joni, ratou qai sarava sobu mai na valenisoro totoka.
ssw_Latn fij_Latn fij_Latn unk fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn